Knute Rockne, All American

Knute Rockne, All American er en amerikansk biografisk film fra 1940 regissert av Lloyd Bacon. Manuset ble skrevet av Robert Buckner. Tittelrollen blir spilt av Pat O'Brien. I andre sentrale roller ses Gale Page og Ronald Reagan. Samme år spilte O'Brien og Reagan i en hørespillversjon på Lux Radio Theatre.

Universal Pictures' film The Spirit of Notre Dame fra 1931 var også basert på Knute Rocknes liv.

Innspillingsfakta 
Innspillingen begynte 2. april 1940. Filmen ble spilt inn på location i University of Notre Dame ved South Bend i Indiana.

Fakta om filmen 
Arbeidstitlene til denne filmen var All American, The Spirit of Knute Rockne, The Story of Knute Rockne, The Fighting Irish, Laughing Irish Hearts og The Life of Knute Rockne.

I rulleteksten i begynnelsen står følgende skrevet: «Basert på Mrs. Rocknes private papirer og beretninger til Rocknes kollegaer og venner».

Ifølge en anmeldelse i Variety var footballtrenerne Howard Jones, Glenn «Pop» Warner, Alonzo Stagg og William Spaulding (som spilte seg selv i filmen) venner av Rockne.

The Hollywood Reporter meddelte i en artikkel at John Payne opprinnelig ble vurdert til å spille hovedrollen.

William K. Howard startet som filmens regissør, men ble erstattet av Lloyd Bacon på grunn av meningsforskjeller med Warner Bros. om treatmentet av historien. Nyere kilder antydet at disse forskjellene var sentrert rundt en dødsscene, hvor Howard ønsket at Rockne skulle konvertere til katolisismen.

Replikken «Vinn kun én for Gipper», som blir sagt av Ronald Reagan i rollen som George Gipp, ble hans varemerke og han nevnte den ofte i løpet av sin tid som president.

Handling 
I 1892 forlater Lars Knutson Rockne, hustruen Martha og sønnen Knut hjemstedet Voss for å søke et bedre liv i USA. Familien slår seg ned i Chicago hvor vesle Knut blir fascinert av football. Flere år senere har gutten blitt til mann. Knute har spart sammen tiltrekkelig med penger til å bli innskrevet av University of Notre Dame. Der utmerker han seg i kjemi og fotball. Knute utvikler - sammen med sin romkamerat Gus Dorais - den berømte footballstrategien med fremoverpasninger. Universitetslaget beseirer hærens lag. Knute forblir på Notre Dame etter at han har avlagt eksamen. Han underviser i kjemi og arbeider som footballtrener for å tjene nok penger til å gifte seg med kjæresten Bonnie Skiles. Etter tre år bestemmer Knute seg for å slutte i undervisningsjobben og gjøre trening til sitt levebrød.

Det legendariske Notre Dame-laget blir til når Knute oppdager sin half-back i førsteårsstudenten George Gipp, men han dør av en alvorlig sykdom. Etter Gipps død revolusjonerer Knute footballen med omrokkeringer i det offensive bakfeltet til sine «Four Horsemen», noe som bringer enda mer heder til universitetet.  Knute blir senere forkrøplet av årebetennelse og blir tvunget til å arbeide fra rullestolen. Han mister til slutt livet i en flyulykke.

Rolleliste 
Pat O'Brien - Knute Rockne
Gale Page - Bonnie Skiles Rockne
Ronald Reagan - George Gipp
Donald Crisp - Fader John Callahan
Albert Basserman - Fader Julius Nieuwland
John Litel - Komitéformann
Henry O'Neill - Doktor
Owen Davis jr. - Gus Dorais
John Qualen - Lars Knutson Rockne
Dorothy Tree - Martha Rockne

Referanser

Eksterne lenker 

Biografiske filmer fra USA
Filmer fra 1940